Bakgrunn

Forskrift om legemiddelhåndtering for virksomheter og helsepersonell som yter helsehjelp setter rammer for helsetjenestens organisering og ansvarsforhold mht. legemiddelhåndtering.

Virksomhetsleders ansvar

Virksomhetsleder er gitt et helhetlig ansvar for legemiddelhåndteringen, jfr. forskriftens § 4. Ansvaret innebærer å sørge for at det finnes personell med tilstrekkelig og nødvendig kompetanse til å utføre oppgaver innen legemiddelhåndtering på en forsvarlig måte, og at helsepersonellet får nødvendig opplæring. Alle som håndterer legemidler skal kjenne til virksomhetens legemiddelrutiner og sentrale regler for legemiddelhåndtering. Virksomhetsleders ansvar etter forskriften er et organisatorisk ansvar, og fratar ikke helsepersonellet dets individuelle ansvar for en forsvarlig yrkesutøvelse jf. helsepersonellovens § 4 eller ansvaret til ansvarlige ledere på ulike nivåer, jf. spesialisthelsetjenestelovens § 3-9.

Delegasjon

Virksomhetsleder for Helse Bergen HF delegerer med dette ansvaret for virksomhetens legemiddelhåndtering på følgende måte:

Ledere med tilstrekkelig legemiddelkompetanse gis ansvar for å oppfylle forskriftens krav til legemiddelhåndtering, herunder

Definere arbeidsoppgaver innenfor legemiddelhåndtering og skriftlig tildele kvalifisert helsepersonell oppgaver innenfor istandgjøring, utdeling og annen administrasjon av legemidler.

Sikre at helsepersonell har nødvendige og tilstrekkelige kvalifikasjoner for å utføre arbeidet med legemidler. Med kvalifikasjoner forstås formelle og reelle kvalifikasjoner.

Sørge for opplæring av personalet og vurdere kompetansehevende tiltak.

Sørge for at enheten har prosedyrer for legemiddelhåndtering på plass og at disse blir gjort kjent i enheten, samt vurdere behovet for ekstern kvalitetskontroll utfra kartlagt risikobilde. (Internkontroll)

Sørge for at enhetens bruk av kostbare legemidler følges opp på en systematisk måte, jfr også Samarbeidsforum for HF - finansierte legemidler i Helse Bergen og Kjernegruppen for HF-finansierte legemidler i Helse Bergen.

Legemiddelfaglige rådgivere oppnevnes for ledere uten egen legemiddelkompetanse. De legemiddelfaglige rådgiverne gis tilsvarende ansvar, innenfor deres definerte arbeidsområder.

Det presiseres at en med dette dokumentet ikke endrer den gjeldende praktiske organiseringen av legemiddelarbeidet i Helse Bergen HF: 6.7.14.33 Legemiddelhåndtering - nivå 1 retningslinjer Helse - Bergen.

Eksterne referanser

6.7.14.33 Legemiddelhåndtering - nivå 1 retningslinjer Helse - Bergen